Na osnovu člana 21. i 23. Zakona o izbjeglicama iz BiH i raseljenim licima u BiH („Službeni glasnik BiH“, br. 23/99, 21/03 i 33/03), Odluke o rasporedu sredstava po namjenama i iznosu sredstava za 2019. i 2020. godinu i Odluke o načinu i procedurama odobravanja sredstava udruženih u Fond za povratak BiH namijenjenih za realizaciju prava iz Aneksa VII Dejtonskog mirovnog sporazuma, Ministarstvo za ljudska prava i izbjeglice Bosne i Hercegovine objavljuje

**JAVNI POZIV**

**za dostavu projektnih prijedloga za obnovu i izgradnju komunalne,**

**socijalne infrastrukture i elektrificiranja stambenih jedinica na prostorima na kojima žive raseljena lica i povratnici iz sredstva za 2019. i 2020. godinu**

**Finansijska sredstva**

Odlukom Komisije za izbjeglice i raseljena lica BiH o rasporedu sredstava po namjenama i iznosu sredstava za 2019. i 2020. godinu, za projekte obnove i izgradnje komunalne i socijalne infrastrukture i elektrificiranja stambenih jedinica na prostorima na kojima žive raseljena lica i povratnici raspoređena su sredstva u ukupnom iznosu od 4.402.000,00 KM.

**Pravo na dostavu projektnih prijedloga**

Pravo na dostavu projektnih prijedloga, Ministarstvu za ljudska prava i izbjeglice BiH (u daljem tekstu: Ministarstvo):

* Za projekte obnove i izgradnje komunalne infrastrukture imaju općine/gradovi u BiH i Brčko Distrikt BiH, a za projekte socijalne infrastrukture gradovi, općine i crkve i vjerske zajednice. Javne ustanove i nevladine organizacije mogu aplicirati putem općina, gradova i BrčkoDistrikta BiH za projekte obnove i izgradnje komunalne i socijalne infrastrukture.
* Za projekte elektrificiranja imaju općine/gradovi u BiH i Brčko Distrikt BiH, koji su utvrdili da na njihovoj, kandidiranoj projektnoj mikrolokaciji, kontinuirano ili povremeno žive povratnici u postojećim, obnovljenim stambenim jedinicama ili stambenim jedinicama čija je rekonstrukcija u toku ili je završen izbor korisnika pomoći u nekom od projekata obnove stambenih jedinica, koje su prije rata imale registrovan priključak na elektromrežu, a u vrijeme dostave prijave, zbog uništene elektromreže, nemaju omogućeno priključenje.

Ranije dostavljeni projektni prijedlozi, zahtjevi, informacije o potrebama u obnovi i izgradnji komunalne i socijalne infrastrukture i elektrificiranja stambenih jedinica kao i aplikacioni obrasci i slično ne mogu biti predmet razmatranja.

**Predmet projektnih prijedloga**

Predmet projektnih prijedloga može biti obnova i izgradnja:

* putne infrastrukture,
* vodosnabdijevanja i kanalizacije,
* socijalne infrastrukture (ambulante, škole, domovi kulture i vjerski objekti) i
* elektromreže sa ciljem priključenja stambenih jedinica;

**Izrada i način dostave projektnih prijedloga**

Projektni prijedlozi su na propisan način popunjeni i ovjereni aplikacioni obrasci za iskazivanje potreba u obnovi i izgradnji komunalne, socijalne infrastrukture i elektrificiranja stambenih jedinica povratnika i raseljenih lica.

Za svaki navedeni predmet pomoći izrađen je aplikacioni obrazac koji je dostupan na veb-stranici Ministarstva [www.mhrr.gov.ba](http://www.mhrr.gov.ba/),a može se preuzeti i u regionalnim centrima Ministarstva, na sljedećim adresama:

-Regionalni centar Sarajevo, Vilsonovo šetalište 10, Sarajevo, tel. 033/714-207

-Regionalni centar Banja Luka, Vidovdanska bb, Banja Luka, tel. 051/223-580

-Regionalni centar Mostar, Kralja Zvonimira 13, Mostar, tel. 036/555-841 i

-Regionalni centar Tuzla, Kralja Tvrtka 2, Tuzla, tel. 035/253-603.

Projektni prijedlog (na propisan način popunjen i ovjeren aplikacioni obrazac) kovertira se i poštom dostavlja na adresu: Ministarstvo za ljudska prava i izbjeglice BiH, Trg BiH broj 3, 71000 Sarajevo, sa oznakom JAVNI POZIV – dostava projektnih prijedloga za obnovu i izgradnju komunalne, socijalne infrastrukture i elektrifificiranja.

**Finansijska vrijednost projektnog prijedloga**

* maksimalna finansijska vrijednost po projektnom prijedlogu iznosi 100.000,00 KM.

# Rok za dostavu projektnih prijedloga

Rok za dostavu projektnih prijedloga je 21 dan od dana objavljivanja Javnog poziva.

**Kriteriji za izbor prioritetnih projektnih prijedloga**

**Za projekte obnove komunalne i socijalne infrastrukture su:**

* broj direktnih korisnika (porodice povratnika/raseljenog lica)
* iznos traženih sredstava po projektnom prijedlogu
* finansijska vrijednost po korisniku projekta (po porodici povratnika/raseljenog lica)
* sufinansiranje projektnog prijedloga.

**Za projekte elektrificiranja su:**

* ukupan broj obnovljenih st. jedinica povratnika/raseljenih lica za svaki kandidirani projekat;
* ukupan broj povratnika/raseljenih lica za svaki kandidirani projekat;
* ukupan broj stambenih jedinica u kojima povratnici žive stalno;
* ukupan iznos traženih sredstava po svakom kandidiranom projektu;
* iznos traženih sredstava po jednoj stambenoj jedinici;
* iznos traženih sredstava po povratniku/raseljenom licu;
* sufinansiranje projektnog prijedloga;
* neminiranost područja elektrificiranja.

**Procedura izbora i realiziranja projektnih prijedloga**

* Ministarstvo zaprima projektne prijedloge, evidentira i sistematizira dostavljene podatke, te izrađuje izvještaj o rezultatima Javnog poziva.
* Po potrebi, Ministarstvo putem svojih regionalnih centara obavlja terensku kontrolu podataka prezentiranih u projektnim prijedlozima.
* U svrhu izrade prijedloga liste prioritetnih projektnih prijedloga, Ministarstvo imenuje članove Komisije za izbor prioritetnih projektnih prijedloga.
* Nakon vrednovanja projektnih prijedloga, Komisija za izbor prioritetnih projektnih prijedloga izrađuje prijedloge lista prioritetnih projektnih prijedloga i dostavlja ih Komisiji za izbjeglice i raseljena lica BiH.
* Komisija za izbjeglice i raseljena lica BiH donosi odluku o izboru i finansiranju projektnih prijedloga za obnovu i izgradnju komunalne i socijalne infrastrukture i elektrificiranja stambenih jedinica.
* Izabrane projektne prijedloge za obnovu komunalne i socijalne infrastrukture realiziraju općine/gradovi i crkve i vjerske zajednice (podnosioci projektnih prijedloga), aizabrane projektne prijedloge za elektrificiranje stambenih jedinica realiziraju općine/gradovi (podnosioci projektnih prijedloga) u saradnji sa nadležnim elektrodistribucijama.
* U skladu sa procedurama, Ministarstvo nadzire realizaciju izabranih projekata.
* Fond za povratak BiH, u skladu sa svojim procedurama, finansijski realizira izabrane projekte.

Nepotpuni i neblagovremeno dostavljeni projektni prijedlozi neće biti razmatrani.

Sve dodatne informacije u vezi sa Javnim pozivom mogu se dobiti na brojeve telefona:

033/703-950 i 033/703-948, ili na navedene brojeve telefona regionalnih centara.

M I N I S T A R

Miloš Lučić

Broj:01-41-6-1898/20

Sarajevo,5.10.2020. godine